Je sülatapa kojuya kaꞌi süchikijee naashajaain Jesús nümaa Tomás,
eeꞌiyataashi nüchikua naꞌakamüin noꞌutku na nikirajüinkana sotpaꞌa tü palaa kanüliakat Galilea,
tü Tiberiaskat anüliaya.
Eejana Simón Pedro,
Tomás chi Senkeyuukai,
Natanael chejeꞌewaikai Caná suluꞌu Galilea,
na nüchooinkana Zebedeo,
ooꞌulaka piamashii nooꞌomüin.
—Anakaja tolojüle jime —nümakalaka Simón Pedro namüin na nüpüshikana.
—Anashii pümaale waya —namakalaka nümüin.
Noꞌotookoloko suluꞌu wane anua süpüla olojoo jime.
Otta nalatirüin aikat süpüshua sünain masirüin naya.
Shiasa naleꞌejapa wattaꞌa maalü,
eeshi Jesús shaꞌwatüin sotpaꞌa tü palaakat.
Otta na nikirajüinkana,
nnojoishi natüjaain aaꞌu sünain niain Jesús.
Nuꞌwaatakalaka Jesús namüin:
—Tatünajutumuyuwaa,
¿kasirüyaashiije jia?
—nümakalaka namüin.
—Nnojo —namakalaka.
—Müleka jujutüle tü jukusüinkat wopujeeruꞌu sünain tü anuakat,
anteena jia sünain jime —nümakalaka Jesús namüin.
Shiasa najutakalaka tü nakusüinkat shirokumüin tü palaakat,
kasitkalaka naya jime watta maꞌi saalin.
Isasü nachiki ayuꞌlaa süka jawatüin shia noulia.
Je chi nikirajüin aishikai maꞌi nüpüla Jesús,
nümakalaka nümüin Pedro:
—Niaꞌayaasa chi Senyotkai.
Je Pedro,
naapapa nünüiki sünain nümüin:
“Niaꞌayaasa chi Senyotkai”,
naꞌatakalaka nüsheꞌin süchikua nünain.
Numuttakalaka shirokumüin tü palaakat süpüla oꞌunaa eemüin Jesús.
Noꞌunakalaka na nüpüshikana suluꞌu tü anuakat sotpaꞌamüin tü palaakat.
Najaralijiraain tü nakusüin wotokot jime,
süka pejein tü anuakat sünain tü mmakat,
maa aka poloo shikii “metro”.
Nashakatapa suluꞌujee tü anuakat,
eesü napüla wane siki asijüna aaꞌulu jime otta pan süꞌütpaꞌa.
—Icheꞌera jumaala süpüshi tü jüsitkat —nümakalaka Jesús namüin.
Noꞌotookalaka Simón Pedro nüchikua suluꞌu tü anuakat süpüla najaralijaain tü nakusüinkat sotpaꞌamüin tü palaakat.
Mayaainje wainmain jime müloꞌuyuu suluꞌu tü nakusüinkat,
nnojotsü asüküijaain sütüma.
Eejatü 153 jime suluꞌu.
—Jalaina jikaaiwa —nümakalaka Jesús namüin.
Je na nikirajüinkana,
mayaainje nasakireein sümaa jaralin nia,
nnojoishii nasakirüin süka japülin naya sheema asakiraa.
“Nia cheje Jesús eera”,
müsü naaꞌin naleꞌeruꞌu.
Nürütkaakalaka Jesús sünainmüin tü sikikat.
Naapaakalaka wane pan sümaa naapüin shia namüin na nikirajüinkana.
Akaataꞌaya tü jimekat nütümaya.
Je süka tüü,
apünüintuaichi eeꞌiyataain joo Jesús namüin na nikirajüinkana süchikijee süsoꞌiraain naaꞌin.
Süchikijee nekaain,
aashajaashi Jesús nümaa Simón Pedro:
—Simón,
nüchonkai Jonás,
¿alatüsü taalin püpüla suulia taalin napüla na puwalaꞌatakana?
—nümakalaka Jesús nümüin.
—Senyotkalee,
pütüjaa aaꞌut sümaa alin pia tapüla —nümakalaka Pedro.
—Anakaja müleka pikirajüle tü anoujasükalüirua tanain —nümakalaka Jesús nümüin.
Nümakalaka Jesús nüchikua:
—Simón,
nüchonkai Jonás,
¿shiimüin sünain alin taya püpüla?
Nümakalaka Pedro:
—Senyotkalee,
shiimaꞌinya pütüjaa aaꞌulu sümaa alin pia tapüla.
Nümakalaka Jesús nümüin:
—Anakaja müleka paaꞌinmajüle tü anoujasükalüirua tanain.
Apünüintuaichi jooluꞌu nüsakirüin Jesús:
—Simónwaa,
nüchonkai Jonás,
¿aishi taya püpüla?
—nümakalaka nümüin.
Mojukalaka maꞌi naaꞌin Pedro süka “¿Aishi taya püpüla?”
nümüin apünüintua nümüin.
Nüsouktakalaka Pedro:
—Senyotkalee,
pütüjaa aaꞌulu kasakat süpüshua.
Pütüjaa aaꞌuchi alin pia tapüla —nümakalaka Pedro nümüin Jesús.
—Anakaja müleka pikirajüle tü anoujasükalüirua tanain —nümakalaka Jesús nümüin.
Naashajaakalaka Jesús nümaa Pedro nüchikua:
—Shiimüin tü tamakat pümüin:
Jintüliiwaꞌaya pia,
aꞌanaapüꞌüshi pia süpüla oꞌunaa eemüinre puꞌuneein.
Otta laülaapa pia,
piyuruleerü pütüna süpüla saꞌatünajatüin pünain püsheꞌin.
Je eꞌikajaaneechi pia atümaa eemüinre nnojolüin pücheküin —nümakalaka Jesús nümüin.
Müsü nünüiki Jesús nümüin süpüla naapirüinjachin nia süchiki jamüinjatüin nukuaippa sünain ouktaa soꞌuweena wane kaꞌi je süchiki nuꞌwaajünüinjachin chi Maleiwakai sütüma tü eꞌrajüsükalüirua nükua Pedro wanaa sümaa ouktüin.
Nümakalaka jooluꞌu Jesús nümüin:
—Jaꞌitairü tü alateetkat püka,
anakaja ichere pia tanain waneepia.
Niirakaakalaka Pedro yaa nachiiruajee nümüin chi nikirajüinkai Jesús,
chi aishikai maꞌi nüpüla.
(Nia chi joyotokai paala nüꞌütpaꞌa Jesús sünain tü ekawaakat,
chi “Senyotkalee,
¿jarai chi aapüinjachika pikii?”
makai nümüin Jesús.)
Nümakalaka Pedro nümüin Jesús:
—Senyotkalee,
¿jamataaleerü nukuaippa chi wachiiruajeekai?
Nüsouktakalaka Jesús nümüin Pedro:
—Müleka tacheküleje katüin noꞌu süpüraleꞌeya taleꞌejapa,
nnojotsü kasajatüinjatüin pümüin.
Shia anaka aluꞌu müleka ichere pia tanain waneepia —nümakalaka.
Sükajee tia pütchikat,
aashajaajiraashii na anoujashiikana nüchiki chi nikirajüinkai sünain nnojoleechin niꞌrüin ouktaa naashin.
Otta nnojotsü maluꞌulüin tü nümakat Jesús sünain nnojolin ouktajachin nia.
Tü nümakat,
müsü neꞌe:
“Müleka tacheküleje katüin noꞌu süpüraleꞌeya taleꞌejapa,
nnojotsü kasajatüinjatüin pümüin”.
Tayakai,
Juankai anülia,
tayaꞌaya chi nikirajüinkai Jesús.
Taküjain nüchiki jümüin sünain shiimüin maꞌi tü alatakat.
Süka eepüꞌüin taya nümaa,
jütüjaa aaꞌut sünain shiimüin.
Je jooluꞌu tashajüitpa joo shia jümüin.
Je eesü waneꞌeya kasairua naaꞌinrapüꞌüin Jesús.
Müleka tashajüleje shia süpüshuaꞌale,
wotüsüje tü mmakat sütüma tü karalouktakat.